CELEX: 32018D1656
Language: sk
Date: 2018-11-06 00:00:00
Title: Rozhodnutie Rady (SZBP) 2018/1656 zo 6. novembra 2018, ktorým sa mení rozhodnutie (SZBP) 2017/2074 o reštriktívnych opatreniach vzhľadom na situáciu vo Venezuele

7.11.2018   
               
               
                  SK
               
               
                  Úradný vestník Európskej únie
               
               
                  L 276/10
               
            
         ROZHODNUTIE RADY (SZBP) 2018/1656
         zo 6. novembra 2018,
         ktorým sa mení rozhodnutie (SZBP) 2017/2074 o reštriktívnych opatreniach vzhľadom na situáciu vo Venezuele
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 13. novembra 2017 prijala rozhodnutie (SZBP) 2017/2074 (1) o reštriktívnych opatreniach vzhľadom na situáciu vo Venezuele.
                  
               
                     (2)
                  
                  
                     Na základe preskúmania rozhodnutia (SZBP) 2017/2074 by sa platnosť reštriktívnych opatrení mala predĺžiť do 14. novembra 2019.
                  
               
                     (3)
                  
                  
                     Malo by sa zmeniť odôvodnenie týkajúce sa jednej osoby zaradenej na zoznam v prílohe I k rozhodnutiu (SZBP) 2017/2074.
                  
               
                     (4)
                  
                  
                     Rozhodnutie (SZBP) 2017/2074 by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie (SZBP) 2017/2074 sa mení takto:
            
                        1.
                     
                     
                        Článok 13 sa nahrádza takto:
                        
                           „Článok 13
                           Toto rozhodnutie sa uplatňuje do 14. novembra 2019.
                           Toto rozhodnutie podlieha neustálej revízii. Ak Rada dospeje k záveru, že jeho ciele neboli dosiahnuté, podľa potreby sa obnoví alebo zmení.“
                        
                     
                  
                        2.
                     
                     
                        Príloha I sa mení v súlade s prílohou k tomuto rozhodnutiu.
                     
                  
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 6. novembra 2018
            
               
                  Za Radu
               
               
                  predseda
               
               H. LÖGER
            
         
         
            (1)  Rozhodnutie Rady (SZBP) 2017/2074 z 13. novembra 2017 o reštriktívnych opatreniach vzhľadom na situáciu vo Venezuele (Ú. v. EÚ L 295, 14.11.2017, s. 60).
      
      
         
            PRÍLOHA
            V prílohe I k rozhodnutiu (SZBP) 2017/2074 sa záznam 7 nahrádza takto:
            
               
                            
                        
                        
                           Meno
                        
                        
                           Identifikačné údaje
                        
                        
                           Zdôvodnenie
                        
                        
                           Dátum zaradenia na zoznam
                        
                     
                           „7.
                        
                        
                           Diosdado Cabello Rondón
                        
                        
                           Dátum narodenia: 15. apríla 1963
                        
                        
                           Predseda Ústavodarného zhromaždenia a prvý podpredseda Zjednotenej socialistickej strany Venezuely (PSUV). Zapojený do oslabovania demokracie a právneho štátu vo Venezuele, a to aj tým, že využíva médiá na verejné útoky a vyhrážky namierené proti politickej opozícii, iným médiám a občianskej spoločnosti.
                        
                        
                           22.1.2018“